als_Latn dik_Latn sag_Latn
Sarandë, Kisha e Shën Premtes rrezikon rrënimin (Burimi: Balkanweb, www.balkanweb.com)
Sarandë, Kisha e Shën Premtes rrezikon rrënimin.
Një nga objektet e rralla kulturore në zonën e Bregdetit, Kisha e Shën e Premtes, rrezikon rrënimin. Në mes të lagjes perëndimore të fshatit Lukovë, rrethuar nga ullinjtë në shpatin e kodrës që zbret mbi Jon, gjendet një nga monumentet e rralla të kulturës: Kisha e Shën Premtes. E harruar në një oaz ullishteje, aty ku u ndërtua shekuj më parë, qetësia shprishet kur ndonjë nga banorët e zonës i kërkon priftit Aleksandër Mëhilli të bëjë ndonjë meshë përshpirtjeje dhe qirinjtë ndizen sërish aty. Bimët kacavjerrëse janë bërë një me muret e lashtë.
Niko Vjeri, banor i zonës, kujton se kisha nuk u prek as në vitin 1967, u la si monument. Dhe ashtu harresa mbeti rreziku i shkatërrimit të saj, ndërsa banorët i riktheheshin fshehtazi me lutje e tani lirshëm. Arsen Spiro tregon se ka ardhur aty që fëmijë, dhe tani nuk kanë ç’bëjnë pasi rrënjët e bimëve të egra po dalin mbi muret.
Kisha e Shën Premtes në Lukovë është shembulli tipik i bazilikave me kupolë, që përbëhet nga naosi dhe ambienti i altarit dhe në të cilën futesh nga dy dyer, në anët jugore dhe perëndimore. Ka gjashtë kolona, me anë të të cilave kisha ndahet në 3 nefe. Mbi kolonat kalojnë harqe. Ky gërshetim kolonash dhe harqesh mbulohet me qemerë cilindrikë dhe ka një çati dyujëse me rrasa guri, mbi të cilën del tamburi.
Kisha mendohet se është ndërtuar në mesin e shekullit të 17-të.
Asnjë tabelë orientuese nuk ka për vendndodhjen e saj, banorët ia tregojnë mysafirëve si një vend të rrallë të zonës që është mirë ta vizitosh dhe kështu një pasdite apo mëngjes pushuesit i drejtohen kërkimit të kishës në mesin e fshatit Lukovë.
01.08.2013
Burimi: Balkanweb
als_Latn als_Latn als_Latn als_Latn als_Latn als_Latn als_Latn unk als_Latn